กูรูชี้กลุ่มสื่อสารฟื้นตัวเด่นซื้อ INTUCH-ADVANCSET บ่ายทดสอบ 1,300-หวัง Fund Flow ไหลเข้า
ตลาดหุ้นไทยดัชนี SET ภาคเช้า (29ม.ค.) มีแรงเก็งกำไรเข้ามา แม้จะมีแรง take profit ออกมาบ้าง แต่โดยรวมตลาดฯยังมีทิศทางขึ้นไปทดสอบแนว 1,300 จุด อีกทั้งตลาดฯคาดหวังจะมี Fund Flow เข้ามา เนื่องจากเงินบาทแข็งค่า ส่วนแนวโน้มการลงทุนช่วงบ่ายนี้ ดัชนีฯคงจะแกว่งไซด์เวย์ พร้อมให้แนวรับ 1,288 จุด ส่วนแนวต้าน 1,295 จุด พร้อมชูกลุ่มสื่อสารฟื้นตัวเด่นจากประเด็นการจ่ายเงินใบอนุญาต คลื่น 900MHz ของ JAS ยังไม่มีความชัดเจน หนุนให้มีแรงซื้อ ADVANC-INTUCH ที่น่าสนใจในการซื้อมากสุด
29 ม.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (29 ม.ค.) มีแรงเก็งกำไรเข้ามา แม้จะมีแรง take profit ออกมาบ้าง แต่โดยรวมตลาดฯยังมีทิศทางขึ้นไปทดสอบแนว 1,300 จุด อีกทั้งตลาดฯคาดหวังจะมี Fund Flow เข้ามา เหตุเงินบาทแข็งค่า ส่วนแนวโน้มการลงทุนช่วงบ่ายนี้ ดัชนีฯคงจะแกว่งไซด์เวย์ พร้อมให้แนวรับ 1,288 จุด ส่วนแนวต้าน 1,295 จุด พร้อมชูกลุ่มสื่อสารฟื้นตัวเด่นจากประเด็นการจ่ายเงินใบอนุญาต คลื่น 900MHz ของ JAS ยังไม่มีความชัดเจน หนุนให้มีแรงซื้อ ADVANC-INTUCH ที่น่าสนใจในการซื้อมากสุด
 
นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยว่า ตลาดหุ้นไทยเช้านี้ยังมีแรงเก็งกำไรเข้ามา แม้จะมีแรง take profit ออกมาบ้าง แต่โดยรวมตลาดฯยังมีทิศทางขึ้นไปทดสอบแนว 1,300 จุดได้ ซึ่งคงจะไม่ใช่วันนี้
ทั้งนี้ ตลาดฯคาดหวังว่าจะมี Fund Flow เข้ามา เนื่องจากเงินบาทแข็งค่า และทางธนาคารกลางญี่ปุ่น (BOJ) มีมติให้ใช้นโยบายอัตราดอกเบี้ยติดลบ ทำให้เงินสกุลอื่นแข็งค่าขึ้น และเงินเยนจะอ่อนค่าลง
นอกจากนี้ ยังมีการเข้ามาเก็งกำไรตามผลประกอบการบริษัทจดทะเบียนทำให้มีแรงขับเคลื่อนตลาดฯ โดยเช้านี้หุ้นที่ขึ้นนำตลาดฯเป็นหุ้นกลุ่มสื่อสาร จากประเด็นการให้ปันผลสูง ด้านตลาดหุ้นอื่นในภูมิภาคเอเชียเช้านี้ส่วนใหญ่อยู่ในแดนบวก
ส่วนแนวโน้มการลงทุนในช่วงบ่ายนี้ ดัชนีฯคงจะแกว่งไซด์เวย์ พร้อมให้แนวรับ 1,288 จุด ส่วนแนวต้าน 1,295 จุด
 
บล.ธนชาตระบุในบทวิเคราะห์ ( 29 ม.ค.) ว่า กลุ่มสื่อสารฟื้นตัวเด่นจากประเด็นข่าวเกี่ยวกับการจ่ายเงินใบอนุญาต คลื่น 900MHz ของ JAS ยังไม่มีความชัดเจน ทำให้มีแรงซื้อ ADVANC และ INTUCH เข้ามามากขึ้น โดยทำการวิเคราะห์ในหลายๆ กรณีดังนี้:-
กรณี A) JAS และ TRUE สามารถชำระค่าใบอนุญาตได้ ซึ่งเป็น Scenario เดิมที่เราได้คิดไว้ในรายงานกลุ่มสื่อสาร เมื่อวันที่ 13 ม.ค. โดยมองการแข่งขันที่เพิ่มขึ้นเป็นปัจจัยเสี่ยงต่อแนวโน้มผลการดำเนินงานในระยะถัดไป
กรณี B) JAS ไม่สามารถชำระค่าใบอนุญาต 900MHz (เพราะไม่สามารถ Bank Guarantee ได้) มีโอกาสสูงที่ TRUE อาจไม่ชำระค่าใบอนุญาตด้วยเช่นกัน (แม้คาดว่า TRUE น่าจะสามารถหา Bank Guarantee ได้ก็ตาม) ซึ่งในกรณีนี้ JAS และ TRUE ต้องจ่ายค่าปรับ 645 ล้านบาท และอาจมีการฟ้องร้องตามมาอีกในอนาคต ขณะที่การประมูลคลื่น 900 ใหม่จะเกิดขึ้น ในกรณีต่างๆ กันดังนี้
1) กสทช. จัดประมูลขึ้นใหม่ที่ราคาขั้นต้น 1.3 หมื่นล้านบาท โดย JAS และ TRUE ไม่สามารถเข้าร่วมประมูลได้ ซึ่งจะเป็นการประมูลใบอนุญาต 2 ใบ ด้วยผู้เข้าร่วมประมูล 2 ราย ทำให้ราคาประมูลมีแนวโน้มต่ำมาก เป็นปัจจัยบวกต่อ ADVANC INTUCH DTAC โดยตรง
2) กสทช.ให้ผู้ชนะที่เป็นอันดับถัดไป คืออันดับ 3-4 ได้ใบอนุญาต ที่ราคา 7 หมื่นล้านบาท ซึ่งในกรณีนี้ ADVANC และ DTAC อาจไม่ยอมจ่ายเนื่องจากมองว่า JAS และ TRUE เป็นผู้ที่ทำให้ราคาประมูลสูงเกินจริง
3) กสทช.ศึกษาแนวทางการประมูล 900MHz ใหม่ โดยตั้งราคาขั้นต่ำ และหลักประกันเพิ่มขึ้น ซึ่งในกรณีนี้จะเป็นปัจจัยบวกต่อ ADVANC ที่มีเวลาเพิ่มขึ้นในการโอนลูกค้าจากคลื่น 2G เดิม มาที่คลื่น 3G-4G
ทั้งนี้ไม่ว่ากรณีไหนจะเกิดขึ้น เรามองว่า ADVANC และ INTUCH จะเป็นหุ้นที่น่าสนใจในการซื้อมากที่สุด ด้วยเป้าหมายพื้นฐาน 200 บาท และ 70 บาท ตามลำดับ และให้ผลตอบแทนจากเงินปันผลเฉลี่ย 12 เดือนข้างหน้า 7-8%
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า 
ADVANC มูลค่าการซื้อขาย 2,521.87 ล้านบาท ปิดที่ 167.00 บาท เพิ่มขึ้น 6.50 บาท
INTUCH มูลค่าการซื้อขาย 1,389.85 ล้านบาท ปิดที่ 54.75 บาท เพิ่มขึ้น 1.50 บาท
PTT   มูลค่าการซื้อขาย 1,292.50 ล้านบาท ปิดที่ 234.00 บาท ลดลง   1.00 บาท
JAS    มูลค่าการซื้อขาย 1,122.58 ล้านบาท ปิดที่ 3.10 บาท เพิ่มขึ้น   0.04 บาท
PTTEP  มูลค่าการซื้อขาย 1,036.29 ล้านบาท ปิดที่ 56.00 บาท ลดลง   0.75 บาท
                      
        